แบงก์กรุงเทพเร่งเบิก "ซอฟต์โลนเอสเอ็มอี"
ธนาคารกรุงเทพเร่งเบิกสินเชื่อซอฟต์โลน 1.1 หมื่นล้าน ตั้งเป้าส่วนแบ่ง 1.5 หมื่นล้าน
18 ม.ค. 2559

ธนาคารกรุงเทพเร่งเบิกสินเชื่อซอฟต์โลน 1.1 หมื่นล้าน ตั้งเป้าส่วนแบ่ง 1.5 หมื่นล้าน
นายวีระศักดิ์ สุตัณฑวิบูลย์ รองผู้จัดการใหญ่ ธนาคารกรุงเทพ เปิดเผยว่า ธนาคารได้เบิกสินเชื่อดอกเบี้ยต่ำ (ซอฟต์โลน) ระยะที่ 2 เพื่อเสริมสภาพคล่องให้ธุรกิจขนาดกลางและขนาดย่อม (เอสเอ็มอี) แล้ว 1.1 หมื่นล้านบาท และคาดว่าจะได้วงเงินซอฟต์โลนให้แก่ลูกค้าในรอบนี้ประมาณ 1.5 หมื่นล้านบาท จากวงเงินที่ธนาคารออมสินขยายเพิ่มขึ้นทั้งสิ้น 5 หมื่นล้านบาท
ทั้งนี้ ธนาคารสามารถดำเนินการซอฟต์โลนในรอบนี้ได้เร็ว เนื่องจากได้มีลูกค้าส่วนหนึ่งที่ทำเรื่องเสร็จแต่เข้าไม่ทันรอบที่แล้วรออยู่ เมื่อธนาคารออมสินประกาศซอฟต์โลนระยะที่ 2 ออกมา ซึ่งมีการปรับเงื่อนไขเล็กน้อยจากวงเงิน 50 ล้านบาท เหลือ 10 ล้านบาท ธนาคารเพียงปรับวงเงินให้ลูกค้าเล็กน้อยและยื่นเบิกสินเชื่อได้ทันที
สำหรับทิศทางการปล่อยสินเชื่อลูกค้าเอสเอ็มอีในปี 2559 ยังเน้นระมัดระวังต่อเนื่องโดยคาดว่าสินเชื่อจะเติบโตราว 3-5%